Omnibus presentes litteras inspecturis, officialis Senon. in Domino salutem. Notum facimus quod cum contentio seu materia questionis verteretur inter magistrum et fratres maioris Domus-Dei Senon., ex una parte, et talemetarios Senon., ex altera, super eo videlicet quod dicti magister et fratres dicebant contra dictos talemetarios quod ipsi talemetarii injuste et sine causa rationabili occupabant et detinebant occupatam quandam domum ipsorum magistri et fratrum sitam prope atrium domini archiepiscopi Senon., in censiva ejusdem domini, ante Domum-Dei predictam, auctoritate propria, et panes suos ibi vendebant contra voluntatem ipsorum magistri et fratrum, ac in prejudicium ipsorum non modicum et gravamen; et peterent dicti magister et fratres, quod ipsi talemetarii a premissis penitus desisterent, et quod ipsi dictos magistrum et fratres, nomine dicte Domus-Dei, de domo predicta tanquam de sua propria gaudere permitterent, libere, pacifice et quiete. Ipsis talemetariis in contrarium asserentibus, dicentibusque quod ipsi talemetarii et predecessores seu antecessores eorum, a longo tempore fuerant et erant in possessione, vel quasi, ibidem vendendi panes reddendo eidem Domui-Dei, seu magistro et fratribus ejusdem Domus-Dei, qualibet septimana, quilibet talemetarius dum venderet ibidem per totam septimanam, quandam denariatam panis. Et postmodum, dicte partes super premissis in arbitros compromisissent, fide hinc inde prestita corporali, alto et basso, videlicet in venerabilem virum Stephanum, archidiaconum Stampensis in ecclesia Senon., et Guillermum dictum de Alemante, civem Senon., videlicet dicti magister et fratres, de assensu decani et capituli Senon., et dicti talemetarii, de assensu maioris, parium et juratorum communie Senon., prout hec omnia dicte partes recognoverunt coram nobis. Tandem, predictis partibus et arbitris in nostra presentia constitutis, predicti arbitri onere dicte compromissi in se suscepto cognito de premissis, habitoque diligenti tractatu cum peritis, ut dicebant, predictis partibus presentibus, et arbitrium suum super premissis fieri poscentibus, arbitrium sive dictum, seu ordinacionem suam, coram nobis protulerunt in hunc modum: Primo, dixerunt per arbitrium suum predictum, quod proprietas stallorum et domus de quibus agitur pertinet ad dictam Domum-Dei, et est dicte Domus-Dei, prout possidetur. Item dixerunt dicti arbitri per idem arbitrium quod omnes talemetarii Senon. qui stalla habere et vendere panem voluerint, in illo loco venient, annis singulis, ad magistrum dicte domus, in septimana post festum Nativitatis Beati-Johannis-Baptiste, et nomina sua scribi. facient per magistrum; et elapsa dicta septimana, die lune sequentis, convenient in dicta Domo-Dei et ad jactandum locos suos alioquin ex tunc non audirentur; immo dicti magister et fratres de stallis vacuis suam poterunt facere voluntatem toto illo anno; et reddet quilibet pro stallo suo, toto illo anno, pro qualibet septimana, tres obolatas panis dicto magistro et fratribus, ultima die illius septimane. Et si deficerent per unum mensem in solutione, dicti magister et fratres, de illo stallo, seu illis stallis suam facient voluntatem sicut de aliis que vacua remanebunt. Et si discordia fuerit inter ipsos, recurrent ad magistrum et fratres pro discordia illorum stallorum, et per ipsos dicta discordia sopietur. Item, dixerunt dicti arbitri per idem arbitrium, quod a primo capite stallorum et meliori ab utroque latere incipient continue ad jactandum locos, nec aliquis habere poterit duo stalla, nisi aliquod de illis stallis que dicte domui remanebunt a dicto magistro locaverit vel receperit. Si, vero, incendio impediretur, vel auctore superiori quod non possent vendere in dicto loco panes, de dicta domo, stallis et platea dicti magister et fratres suam voluntatem, alto et basso, facere possent, et in alios usus converterent, prout viderent expedire. Dixerunt, etiam dicti arbitri, per idem arbitrium, quod non erat intentionis sue quod dictis stallis, domo et platea, dictis talemetariis, vel eorum heredibus aut successoribus, ullum aliud jus possessorium vel proprietarium imposterum acquiratur, quam superius est expressum. Illi, vero, qui durante dicta discordia vendiderunt et vendent usque ad nativitatem Beati-Johannis, a pensione antiqua et debita non propter hoc relevantur, immo eam, prout consueverunt, persolvent. Si, vero, super dicta pronunciatione aliquod dubium emerserit, declarandi illud seu dubitationem dicti arbitrii penes se potestatem de consensu partium reservarunt. Cujusmodi arbitrium, sive dictum dictorum arbitrorum, dicte partes coram nobis ratum habuerunt pariter et acceptum. In cujus rei testimonium, presentibus litteris sigillum curie Senon. duximus apponendum. Datum, anno Domini Mº CCº LXXIIIº, mense februario.